כריס קורנל

כריס קורנל (נולד בשם כריסטופר ג'ון בויל; Christopher John Boyle; ‏20 ביולי 1964 – 18 במאי 2017) היה מוזיקאי אמריקאי בסגנון גראנג' ומטאל ממוצא יהודי. ידוע בעיקר כסולנה של להקת סאונדגארדן. הוא נחשב לאחת הדמויות האיקוניות של הגראנג' האמריקאי בזכות פעילותו בסאונדגארדן ובהרכבים נוספים. במאי 2017 התאבד בתלייה בבית מלון בדטרויט. קורנל נולד בסיאטל שבמדינת וושינגטון לקארן קורנל (Karen Cornell), רואת חשבון ממוצא יהודי, ולאד בויל (Ed Boyle), רוקח ממוצא אירי-קתולי. קורנל היה הבן השלישי במשפחה, ולו שני אחים גדולים ממנו ושלוש אחיות צעירות ממנו. לאחר שהוריו התגרשו, שינו כל הילדים את שם משפחתם לשם נעוריה של אימו, קורנל. בהיותו נער סבל מדיכאון חמור, ולעיתים נדירות היה יוצא מביתו. הוא היה מעביר את זמנו בבית בנגינה על תופים וגיטרה. בגיל 13 קורנל נחשף לסמים ולאלכוהול, בהם השתמש באופן תדיר בשנות נעוריו. לפני שהפך למוזיקאי עבד כשף במסעדה. קורנל היה נשוי לסוזן סילבר, הסוכנת של הלהקות אליס אין צ'יינס וסאונדגארדן, ממנה יש לו בת אחת (ליליאן ג'ין, נולדה ביוני 2000). הם התגרשו ב-2004 ובאותה שנה נישא לוויקי קראיאניס, ממנה יש לו בת נוספת (טוני, נולדה בספטמבר 2004) ובן (כריסטופר, נולד בדצמבר 2005). ב-18 במאי 2017, בגיל 52, התאבד קורנל בתלייה בבית מלון בדטרויט לאחר הופעה בעיר. כמחווה לזכרו, החשיכה עיריית סיאטל את מחט החלל ובאצטדיון הבייסבול בעיר הוקדשה לזכרו דקת דומייה. ערך מורחב – סאונדגארדן עיקר פרסומו של קורנל הוא כסולנה של אחת מהלהקות המובילות בסצנת הגראנג' של סיאטל בשנות ה-90, סאונדגארדן, שפעלה בשנים 1997-1984. הלהקה הוקמה ב-1984 על ידי קורנל, קים ת'איל והירו ימאמוטו. במקור ניגן קורנל בתופים בנוסף לשירה, אך במהרה צירפו אליהם את המתופף סקוט סנדקוויסט וקורנל התרכז בשירה בלבד. לאחר שנה וחצי הוחלף סנדקוויסט במאט קמרון. שני שירים שהוקלטו על ידי הלהקה יצאו בשנת 1986 כחלק מאלבום אוסף עם להקות שונות, ואלבום ה-EP הראשון יצא ב-1987. אלבום הבכורה המלא, "אולטרה-מגה אוקיי" (Ultramega OK), יצא שנה לאחר מכן בלייבל העצמאי STT. האלבום היה מועמד לפרס אמי בקטגוריית אלבום המטאל הטוב ביותר של השנה. בסוף שנת 1994, לאחר שסיימה הלהקה סיבוב הופעות, התברר כי קורנל אימץ יתר על המידה את מיתרי הקול שלו, והלהקה נאלצה לבטל מספר הופעות כדי להימנע מנזק בלתי הפיך למיתרים. בזמן זה השתתף ביצירת אלבום של הזמר אליס קופר, The Last Temptation. הלהקה התפרקה לבסוף בשנת 1997, לאחר שהוציאה חמישה אלבומי אולפן וזכתה בשני פרסי גראמי. לאחר מכן, בשנת 2010 הלהקה התאחדה מחדש והוציאה את האלבום King Animal ב-2012. בהמשך התחילה לעבוד על אלבום נוסף, תהליך שנקטע עקב התאבדותו של כריס. ערך מורחב – טמפל אוף דה דוג במקביל לחברותו בלהקת סאונדגארדן, השתתף קורנל בפרויקט עם המוזיקאים שלימים הקימו את להקת פרל ג'אם. הפרויקט נקרא "טמפל אוף דה דוג", והם הוציאו אלבום הנושא את אותו שם ב-1991, בו רוב השירים נכתבו על ידי קורנל. האלבום נעשה כמחווה לזכרו של חבר משותף, אנדרו ווד, שמת עקב מנת יתר של סמים, ווד היה בעבר שותפו לדירה של קורנל. האלבום זכה להצלחה רבה בארצות הברית, בעיקר השירים Say Hello 2 Heaven, ו-Hunger Strike אותם כתב והלחין קורנל. ערך מורחב – אודיוסלייב בשנת 2001 חבר קורנל לטום מורלו, טים קומרפורד ובראד ווילק, מלהקת רייג' אגיינסט דה מאשין, והם הקימו את להקת אודיוסלייב, שזכתה להצלחה גדולה בארצות הברית, הן מבחינת הביקורות והן מבחינה מסחרית. הלהקה התמודדה עם קשיים בתחילת דרכה ואף התפרקה בטרם הוציאה את האלבום הראשון, וקורנל סבל באותה תקופה מהתמכרות לאלכוהול. הלהקה הצליחה להתגבר על הקשיים והוציאה שלושה אלבומי אולפן. קורנל היה הכותב העיקרי של השירים, אך הקרדיט ניתן לכל חברי הלהקה. בתקופתו בלהקה נגמל מהרגל השתייה והעישון שלו. לפי דברי מורלו, Revelations היה האלבום הראשון שבהקלטתו קורנל לא עישן, שתה או השתמש בסמים. הלהקה התפרקה בתחילת 2007, ובסמוך לכך הוציא קורנל את אלבום הסולו השני שלו. לאחר שהתפרקה סאונדגארדן, הוציא בספטמבר 1999 אלבום סולו בשם "Euphoria Morning", שזכה לביקורות טובות, אך לא להצלחה מסחרית גדולה. השיר "Can't Change Me" מתוך האלבום היה מועמד לפרס גראמי. השיר "Sunshower" (שיר בונוס בגרסה היפנית של האלבום) היה חלק מפסקול הסרט "Great Expectations" ועיבוד של השיר "Mission" היה חלק מפסקול הסרט משימה בלתי אפשרית 2. כן כולל האלבום שיר מחווה למוזיקאי ג'ף באקלי שנפטר ב-1997, בשם "Wave Goodbye". קורנל הצהיר שבכתיבת האלבום הושפע רבות מבאקלי ומסגנונו. בשנת 2000 יצא לסיבוב הופעות לקידום המכירות של האלבום. ב-14 באוגוסט 2015 הוציאה הלהקה את האלבום מחדש בדיסק ובוויניל, והפעם תחת הכותרת "Euphoria Mourning". קורנל הצהיר שכך התכוון לקרוא לאלבום מלכתחילה. במקביל לחברותו בלהקת אודיוסלייב, השתתף בפרויקטים נוספים: מספר שירים בפסקול הסרט "סינגלס", שניסה להתחקות אחר סצנת הגראנג' בסיאטל, ושיר הנושא של סרט ג'יימס בונד ה-21 בסדרה, "קזינו רויאל" (2006), "You Know My Name". בתחילת 2007 התפרקה אודיוסלייב, ומספר חודשים לאחר מכן, ביוני 2007, הוציא דיסק סולו שני, "Carry On". האלבום הגיע למקום ה-17 במצעד של מגזין הבילבורד. ב-17 ביוני 2009, הופיע כריס קורנל מול קהל של 10,000 מעריצים בגני התערוכה בתל אביב. בהופעה ביצע קורנל מגוון משיריו, מ-Temple of The Dog דרך Soundgarden ועד לאלבום הסולו האחרון שלו, Scream, אותו הוא קידם בסיבוב ההופעות. ההופעה זכתה לביקורות טובות, ובעצם הייתה הופעת הגראנג' הראשונה בישראל בסדר גודל זה. ב-2012 חזר קורנל לשתי הופעות בישראל: ב-16 ביולי באמפי שוני וב-17 ביולי בהיכל נוקיה בתל אביב. ב-18 ביוני 2014, חזר קורנל לישראל, הפעם עם להקת סאונדגארדן, להופעה באצטדיון בלומפילד. ב-2016 הופיע שוב בישראל, בהופעה אקוסטית בליווי נגן נוסף: ב-6 במאי בהיכל התרבות בתל אביב וב-7 במאי בתיאטרון קיסריה. סאונדגארדן 1987 Screaming Life (Sub Pop) 1988 Fopp (Sub Pop) 1988 Ultramega OK (SST) 1989 Louder Than Love (A&M) 1990 Screaming Life/Fopp (Sub Pop) 1991 Badmotorfinger (A&M) 1994 Superunknown (A&M) 1995 Songs from the Superunknown (A&M) 1996 Down on the Upside (A&M) 1997 A-Sides (A&M) 2012 King Animal (Seven Four, Republic Records, Vertigo Records) טמפל אוף דה דוג 1991 Temple of the Dog (A&M) אודיוסלייב 2002 Audioslave (Epic Records) 2005 Out of Exile (Epic Records) 2006 Revelations (Epic Records) סולו 1999 Euphoria Morning (A&M) 2007 Carry on (Interscope/Suretone) 2009 Scream 2015 Higher Truth אתר האינטרנט הרשמי של כריס קורנל ביוגרפיה של כריס קורנל, באתר biography.com ביקורת לאלבום "Euphoria Morning", באתר "השרת העיוור" תומר יודלביץ', מאבד עצמו לדעת: האלבום החדש של כריס קורנל, באתר nrg‏, 18 במרץ 2009, על "Scream" אור ברנע, כשאתה בא: כריס קורנל ברגעי השיא החבויים, באתר ynet, 12 ביולי 2012 בעקבות מותו: עמי פרידמן, רשמית: כריס קורנל התאבד בתלייה, באתר ynet, 18 במאי 2017 בן שלו, אף אחד לא שר כמוך יותר: פרידה מכריס קורנל, באתר הארץ, 18 במאי 2017 "הארץ", נפלנו על ימים שחורים: 15 שירים של כריס קורנל, באתר הארץ, 18 במאי 2017 עמי פרידמן, אומר שלום לגן עדן: פרידה מכריס קורנל, באתר ynet, 18 במאי 2017 עידו כהן, עכבר העיר אונליין, כריס קורנל: פרידה ממוזיקאי שמעולם לא הוריד את הרגל מהגז, באתר הארץ, 18 במאי 2017 מורן לונדון, מותה של אגדת הגראנג' - כריס קורנל, באתר כלכליסט, 21 במאי 2017 כריס קורנל, ברשת החברתית פייסבוק כריס קורנל, ברשת החברתית אקס (טוויטר) כריס קורנל, ברשת החברתית אינסטגרם כריס קורנל, ברשת החברתית VK כריס קורנל, סרטונים בערוץ היוטיוב כריס קורנל, במסד הנתונים הקולנועיים IMDb (באנגלית) כריס קורנל, באתר אפל מיוזיק (באנגלית) כריס קורנל, באתר ספוטיפיי כריס קורנל, באתר סאונדקלאוד (באנגלית) כריס קורנל, באתר Last.fm (באנגלית) כריס קורנל, באתר AllMusic (באנגלית) כריס קורנל, באתר MusicBrainz (באנגלית) כריס קורנל, אמן באתר Encyclopedia Metallum (באנגלית) כריס קורנל, באתר דיזר כריס קורנל, באתר Yandex.Music (ברוסית) כריס קורנל, באתר Discogs (באנגלית) כריס קורנל, באתר Songkick (באנגלית) כריס קורנל, באתר Genius כריס קורנל, באתר SecondHandSongs כריס קורנל, באתר בילבורד (באנגלית) כריס קורנל, באתר טיידל (באנגלית) כריס קורנל, באתר אמזון מיוזיק כריס קורנל, באתר "Find a Grave" (באנגלית) עמי פרידמן, רשמית: כריס קורנל התאבד בתלייה, באתר ynet, 18 במאי 2017 מיה אשרי, אשתו של כריס קורנל: הוא לא התכוון להתאבד, באתר הארץ, 20 במאי 2017 AUDIOSLAVE Frontman Cleans Up His Act For 'Revelations' מערכת וואלה! NEWS‏, כריס קורנל בהופעה, באתר וואלה, 17 ביוני 2009 אור ברנע, כריס קורנל בהופעה: פוגע ישר בלב, באתר ynet, 17 ביולי 2012; יובל ברוסילובסקי‏, כריס קורנל בישראל: זמר אדיר בהופעה אינטימית אבל קצת אנמית, באתר וואלה, 17 ביולי 2012 אסף נבו, ‏צלילי גן העדן: סאונדגארדן כיסחה את בלומפילד, באתר ‏מאקו‏, 18 ביוני 2014 עמי פרידמן, כריס קורנל בישראל: יודע מה הקהל צריך, באתר ynet, 7 במאי 2016; ליזי כהן מרדר, ‏קורנל נתן את הקול, באתר ‏מאקו‏, 7 במאי 2016